L'Ajuntament obri la convocatòria per a la selecció de l'Empresa innovadora ciutat de Gandia 2024
03 abril 2024

## L'Ajuntament obri la convocatòria per a la selecció de l'Empresa innovadora ciutat de Gandia 202403 abril 2024Última actualització: 03 abril 2024

![](../gestion/img/367d71653445abbdc50d7a3b2dc0bd11f6933918bf572d43710f143736a8147f.jpg)  
  

La regidora delegada d'Empresa, **Elena Moncho**, acompanyada per **Paula Fayos**, tècnica del Departament, ha comparegut en roda de premsa per anunciar que el consistori iniciarà demà el procés de selecció de l'**Empresa innovadora Ciutat de Gandia 2024**. Es tracta d'escollir una empresa o projecte empresarial innovador de Gandia que, en companyia de l'alcalde de la ciutat, José Manuel Prieto, participarà en el VII Innpulso Emprende que tindrà lloc a la ciutat de Barakaldo el 8 de maig. Aquesta edició reunirà els alcaldes i alcaldesses de les ciutats que pertanyen a la Xarxa, juntament amb les Pimes/Micropimes més innovadores que hagen estat seleccionades a cadascuna de les ciutats que integren la Red Innpulso.

Tal com ha recordat la regidora, Gandia forma part de la Xarxa de Ciutats de la Ciència i la Innovació, Red Innpulso, promoguda pel Ministeri de Ciència, Innovació i Universitats juntament amb 89 ciutats espanyoles més. "_El 2016 vam obtenir aquest distintiu i des de llavors estem fent un important esforç i mantenint el nostre compromís amb la innovació, a més de contribuir des de l'esfera local al canvi de model productiu_" ha declarat Moncho qui ha afegit que aquesta trobada "_suposa un aparador per a les iniciatives modernes i innovadores que s'estan desenvolupant a totes les ciutats que formen part de la Red Innpulso. Acudirem a aprendre i a ensenyar el que s'està fent a la nostra ciutat a la resta del món_".

Aquesta trobada té com a objectiu promocionar les Pimes Innovadores dels municipis i donar-los visibilitat per facilitar-ne l'accés a mercats potencials i possibles inversors, convertint l'esdeveniment en un aparador immillorable per mostrar el talent innovador local a altres poblacions, representants de grans empreses i Business Angels .

D'aquesta manera i, una vegada seleccionada l'empresa, els seus representants aniran a aquesta trobada on l'alcalde de Gandia farà una intervenció d'1 minut destacant el caràcter innovador de la ciutat, mentre que l'empresa participant disposarà de tres minuts per presentar la proposta, explicar les característiques innovadores de l'empresa i la seua contribució als objectius de l'Agenda 2030.  
Una vegada finalitzades les intervencions serà el torn per a un jurat encarregat de valorar les empreses i lliurar dos reconeixements. D'una banda, un destinat al projecte més innovador a l'àmbit de la innovació social i urbana, i un altre, al projecte més innovador a l'àmbit de la innovació tecnològica. També s'oferirà una menció especial a l'empresa o projecte més influencer, és a dir, aquella que més interacció aconseguisca en xarxes socials.

**Requisits per participar en el procés de selecció**  
Podran participar en el concurs persones físiques o jurídiques amb projectes de creació de negoci, així com Pimes/Micropimes/Start ups de recent creació (antiguitat no superior a tres anys) i amb alt component d'innovació, entenent-se aquesta en sentit ampli (producte, processos, model de negoci, etc.).

\- L'empresa ha de tindre menys de 250 empleats i menys de 50 milions de facturació anual, i que al seu capital no hi participe una gran empresa.  
\- El domicili social i centre de treball ha d'estar a Gandia

**Comissió avaluadora**  
S'ha creat una comissió de selecció mixta, integrada per un representant de FAES (Federació d'Associacions d'Empreses de la Safor), un/a de la Càtedra d'Innovació de l'Escola Politècnica Superior de Gandia i un/a representants de l'Àrea d'Economia, Empresa, Innovació i Comerç de l'Ajuntament de Gandia.

Aquesta comissió avaluarà les candidatures presentades d'acord amb els criteris següents:

\- Innovació del projecte  
\- Maduresa de la idea  
\- Viabilitat del projecte  
\- Capacitat i experiència de l'equip: potencial de l'equip i la seua implicació  
\- Nivell d'impacte sobre el territori.

El termini de presentació de candidatures començarà demà dia 4 d'abril a través del web https://www.urbalabgandia.com/ i la convocatòria romandrà oberta fins al 18 d'abril de 2024 a les 24 hores.